Daar is lewe in 'n pop! | Maroela Media
Daar is lewe in 'n pop!
Elke dogtertjie moet 'n pop hê. Foto: David Lopez/Pexels.com
Die sielkundige voordeel van 'n pop vir 'n kind
Die meeste van ons is geseën met die kinderlike herinnering van 'n geliefde pop. Miskien is joune steeds veilig weggebêre vir jou dogter om eendag vir haar weer 'n nuwe naam en 'n nuwe lewe te gee?
Miskien het jy ook die waardevolle era van 'n Etsy Cupid-pop as 'n speelmaatjie, geliefde kameraad en vertroueling beleef. 'n Maatjie, met wie jy jou grootste geheime en gunstelingoomblikke ten volle kon deel. Het jy geweet dat daar kinders is wat tot vandag toe nog nooit 'n popbaba gehad het vir wie hul 'n naam voor kon gee en elke aand kon vashou nie?
Daar is 'n rede waarom 'n kind se gesiggie ophelder wanneer hulle met hul gunstelingpop speel.
'n Pop leer nie net vir 'n kind van hom-/haarself en die wêreld rondom hom/haar nie. Volgens die webtuiste MamaOT, leer 'n kind ook kognitiewe-, fynmotoriese- en selfhelpvaardighede aan wanneer hulle popspeel. 'n Pop kan selfs met potjielesse help, deurdat die kind die aksies van die lesse wat "Mamma vir my leer" naboots. Deur met 'n pop te praat, oefen 'n kind ook hul taalvaardighede.
Benewens die bogenoemde vaardighede, is daar groot sielkundige voordele. Volgens Yolandi Nissen, opvoedkundige sielkundige, is 'n pop 'n goedkoop, maar waardevolle middel vir 'n kind. Yolandi meen die volgende: "Die geleentheid om te speel, is op sigself 'n mate van terapie. Kinders gebruik spel om hul probleme en bekommernisse te verwerk. Die interaksie tussen 'n kind en 'n pop maak dit vir sy of haar ouers moontlik om die kind beter te verstaan. In die kind self, stimuleer dit toleransie, emosionele intelligensie en empatie wat hul verder voorberei vir situasies in die lewe. Verder verryk dit 'n kind se metaforiese denke en uitdrukking wat verbeelding en kreatiwiteit bevorder. Hierdie vaardighede is belangrik vir probleemoplossing en die persoonlike groei van die kind."
'n Pop ontwikkel 'n kind se sosio-emosionele vaardighede, want dit leer 'n kind hoe om sy of haar eie emosies uit te druk en te verstaan. Dit is hier waar 'n kind 'n vroeë sin van verantwoordelikheid en deernis vir ander ontwikkel.
Dit kan 'n kind se veilige hawe in haglike omstandighede of tye word. Dit kan daardie "iemand" word waarna 'n kind kan vlug as daar nie 'n persoon is om mee te praat of 'n persoon is wat kan luister nie. 'n Pop kan eensaamheid verbreek, 'n pop kan betekenis aan 'n kind gee en tot 'n mate kan 'n pop ook die leë plekkie en die seer van 'n afwesige sleutelpersoon soos 'n vader- of moederfiguur vul. Dit kan 'n kind geliefd laat voel en ja, natuurlik verskaf dit ook ure se pret en plesier!
Deur die oë van 'n kind, kan 'n pop werklik die rol van 'n beste vriend vervul. Enige kind, en veral 'n behoeftige kind móét 'n pop hê. Stel jouself voor hoeveel vervulling 'n pop, aan 'n kind wat met 'n leemte in die hart leef, kan bring. Solidariteit Helpende Hand se Orania-tak het 'n projek begin waar hulle aan lede van die publiek vra om lappoppe vir minderbevoorregte kinders te maak.
Daar is twee opwindende pryse op die spel. Die eerste prys sluit 'n week se vakansie in Orania vir ses persone in en as tweede prys kan daar 'n naweek vir twee gewen word. Alle poppe kan gekoerier word en inskrywings is gratis. Om 'n inskrywingsvorm te bekom, besoek gerus die volgende webtuiste, of bel Magdaleen by 053 207 0108. Die kompetisie sluit op 15 September 2018.